राजनीति की समाजवादी परंपरा के अनुरूप, कर्पूरी ठाकुर की नीतियां-भाषा नीति, आरक्षण नीति, रोज़गार नीति और भूमिहीन दलितों और गरीबों की सुरक्षा के संबंध में उनके सुझाव, सामाजिक न्याय की लोकलुभावन भाषा में लिपटे हुए थे। भाषा, आरक्षण और सुरक्षा के संबंध में उनकी नीतियों और सुझावों के कारण कुछ लोग उनसे बहुत नाराज़ थे तो कुछ उनके घोर प्रशंसक थे। उनकी आरक्षण नीति ने बिहार को जाति के आधार पर विभाजित कर दिया। सुरक्षा के संबंध में उनके सुझाव ने राज्य को जाति और वर्ग के आधार पर बांट दिया और उनकी भाषा नीति ने राज्य की राजनीति को वर्गीय और शहरी-ग्रामीण आधारों पर विभाजित कर दिया। ऐसा लगता है कि कर्पूरी ठाकुर इन नीतियों को लागू करने के लिए बहुत जल्दी में थे। उदाहरणार्थ, उन्होंने जनता पार्टी सरकार का मुख्यमंत्री बनने के तुरंत बाद आरक्षण नीति लागू कर दी। इसके विपरीत, उनके समकालीन व समकक्ष कर्नाटक के देवराज अर्स ने पिछड़ों के लिए आरक्षण की नीति अपने सात वर्ष के शासनकाल के अंतिम दो वर्षों में लागू की। इसके पहले के समय का इस्तेमाल उन्होंने अपनी स्थिति को मज़बूत बनाने के लिए किया। कर्पूरी ठाकुर द्वारा पहले से तैयारी न करने पर टिप्पणी करते हुए देवराज अर्स ने कहा था ‘‘कर्पूरी ठाकुर मुक्केबाजी करना सीखे बिना ही रिंग में उतर गए’’ (मेनर 1980: 2007 में उद्धृत)। कर्पूरी ठाकुर अपनी आरक्षण नीति लागू करने के लिए इतनी जल्दी में क्यों थे? इस प्रश्न का उत्तर उतना सीधा नहीं है, जितना कि देवराज अर्स के वक्तव्य से लगता है। इसके कारणों की विवेचना [9] आवश्यक है। दोनों नेताओं में कुछ समानताएं थीं। पहली, दोनों ऐसी जातियों के थे जिनकी आबादी उनके राज्यों में बहुत कम थी और राजनीति में जिनकी निर्णायक भूमिका नहीं थी। परंतु दोनों में एक अंतर भी था। वह यह कि कर्पूरी ठाकुर सामाजिक और आर्थिक दृष्टि से वंचित जाति के थे जबकि अर्स एक उच्च जाति से। दूसरे, दोनों ने अपने-अपने राज्यों में जातियों के एक नए गठजोड़ को नेतृत्व प्रदान किया-अर्स ने गैर वोकालिंगा व गैर लिंगायतों, निचले ओबीसी व अन्य हाशिए पर पड़े समूहों को और कर्पूरी ठाकुर ने सभी ओबीसी (उच्च व निम्न) व अन्य हाशिए पर पड़े समूहों को। तीसरे, दोनों तत्कालीन परिस्थितियों जैसे कि चरण सिंह के नेतृत्व में चलाया गया आंदोलन [10] , की उपज थे। परंतु दोनों में कुछ अंतर भी थे। देवराज अर्स के उदय और उनके लंबे समय तक पद पर बने रहने का कारण उन्हें इंदिरा गांधी का संरक्षण प्राप्त होना था। वे किसी जनांदोलन से नहीं उभरे थे। दूसरी ओर कर्पूरी ठाकुर भारतीय राष्ट्रीय आंदोलन और समाजवादी आंदोलन से उभरे थे और वे चरण सिंह के अनुयायी नहीं बल्कि उनके साथी थे। [11]। एक अन्य अंतर यह था कि देवराज अर्स पर भ्रष्ट राजनीतिज्ञ का ठप्पा लगा था जबकि कर्पूरी ठाकुर देश के सबसे ईमानदार राजनेताओं में गिने जाते थे।